Сташа Сибиновић, 4/9, ученица генерације 2017/2021.

Сташа је школске 2017/2018. године уписала Тринаесту београдску гимназију, природно-математички смер, као ученица генерације ОШ „Бранко Ћопић“.

Сваке године је учествовала на такмичењу из географије, а најзначајније успехе је остварила у другом разреду са првом наградом на Националној географској олимпијади и учешћем на 5. Географској олимпијади за Централну, Јужну и Југоисточну Европу и освојеним трећим екипним местом у посебној категорији за најбољу постер презентацију на тему “Природне катастрофе 21. века”. У четвртом разреду је освојила другу награду на Националној географској олимпијади и била члан српског тима на 7. Европској географској олимпијади. Исте године је учествовала и на републичком нивоу такмичења из енглеског језика. Од првог разреда је полазник Центра за таленте Београд II, где је похађала семинар „Технике јавног наступа“ и писала је рад из психологије на тему „Повезаност коришћења *Инстаграма* са депресивним склоностима код младих“ у првом разреду, и рад из области животне средине: „Утицај вегетације у урбаној средини на концентрацију PM2.5 у зимском периоду“ у другом разреду, са којим је освојила треће место на државној Смотри истраживачких радова. Била је и полазница Истраживачке станице Петница на програму Геонаука са фокусом на хидрохемији. Добитница је стипендије Доситеја. Четврти разред је завршила са одличним успехом, као носилац Вукове дипломе.

Била је члан биолошке секције, секције за проучавање кинеског језика и цивилизације, као и члан школског хора. Учествовала на бројним манифестацијама као што су „Ноћ у библиотеци“ , „Ћелија као микрокосмос“, као и на два „Новогодишња концерта“, а са хором је освојила и награду на такмичењу „Лик Русије“ и сваке године била учесник светосавске приредбе. Са школом је учествовала и на бројним конкурсима и камповима, као што су „Летњи камп медијске писменисти“ у оквиру пројекта „Дигитални погон“, школа скијања, конкурс „Европа и ја“ и многи други.

У четвртом разреду је била потпредседник Ученичког парламента.

Учесница је међународних размена са гимназијама из Вроцлава „Стефан Жеромски“ и из Дармштата „Бертолд Брехт“, а са хором је одржала наступ приликом посете ученика и професора Прве гимназије из Гревене у Грчкој.

Говори енглески, немачки и кинески језик, а за класичне језике се заинтересовала учествовањем на бројним школским активностима из латинског језика. У првом разреду је на такмичењу „Знањем до Кине“ била међу првих десет у Србији , чиме је освојила пут у Кину. Наставила је да учи кинески током свa четири разреда и успешно завршила курс Почетни IV и положила међународне испите HSK 3 и HSKK. У сарадњи са Институтом Конфуције је сваке године учествовала на прослави Кинеске нове године, а током пандемије и у снимању прилога за државну телевизију НР Кине, у ком је исказана захвалност за пружену помоћ и подршку нашем народу.

Активан је члан Извиђачког Одреда „Ратко Вујовић Чоче“ још од 2013. године. Са својим вршњацима је учествовала на бројним извиђачким такмичењима и смотрама и освајала награде.